Yiága biá miǹtag, ǎ yób ! Ǎ sí fonó. Ǎ Miǹkǒl, tólégán ai ayéngá miǹtag amú Ńtondôbə á zu vɔ́lī áyɔŋ díé, a wógō ébá bə́ ḿbə̄ ólún ngɔ́l. 14Síon a ḿbə́ dzó nâ: "Ǹtondôbə ǎ dzoge yǎ mā. Ǹtondôbə a vóan yǎ mā ! » 15Yə nyiá mɔ́n a nə dzǎm vóǎn nyáŋ bɛ̂[1] woé ? Yə miníngá a nə dzǎm vɔ̌d diŋ mɔ́n yǎ âbum díé ? Tɔ bə́ nə, ébá bə́ nə́ vóǎn nálā, mǎ təge wa dzǎm vóan, tɔ eyɔŋ. 16Támə́ yēn ! Mə ngábán dzwé dóe á dwé dámā étēde, mim̀fǐm yā mə̄ndá móe mí nə ma á mís ábǒg ásə. 17Ébá bádúgan wa sɔ́ lōŋ bâzu mim̀bíl, ébá bə́ ngátsam wa bâman wa kə óyǎb. 18Tam hḿ bəbə ńkɔ̄dɔ̄ná, ó yen, bə́sə̄ bâman tógan, bə́ zaag ábə wa. Makan dɔ́ sɔŋ, anə́ mə və̌, bə́sə̄ bâyi wa bɔ̌ mīḿbɔd mí nyāngá, bə́sə̄ bâyi wa bɔ̌ mīńsāngá mí ḿbɔ́m. 19Bə́bə́lá fɔ̄ɔ̄, ekúkua, anyamá, sí endáman hḿ ńdzɔ o nə́, wayi bɔ ábɔ̄d ású bətɔbɔ yǎ ábə wa. Owé, wa nyɔ́ ó ńtɔ̄á yǎ á óbə̄bāan ású mod ǹnam, éyɔŋ bəmin bóe bə́ man yǎ túb dzī. 20Ńdɔ̄ hḿ bɔ́n bóē yā ó ḿbə̄ sáŋan ai bɔ́, bâyi dzó, o wógo, bɔ̄ nâ: «Afólā á nə eyə́gan ábɔ́d, ású dáma». Bɔ̌ ma afóla nə́ mə́ tɔ̄bɔ́. 21Ńdɔ̄ hḿ wāyi dzó á ńnə́m wóē nâ: "Ébá, zá á ngábyé mā bɔ́ ? Á mə̄ ḿbə́ hā, təge ai mɔ́n, ǹkokóm, dzóm məkaban, a bə́ ngávaa; ébá, zá á náā mā bɔ́? Mə m̀bə́ hā mə tɔá étām, ébá, bə́ ḿbə̄ vé ?" 22Ǹtondôbə a kɔ́bɔ̄ hḿ : Yénə́ síg ! Matə́lē wɔ́ wáma á məyɔŋ, mabə́de etsíg dzáma á miǹnam, bâyi dúgan ai bɔ́n bóe á mɔ́ mábán, bəngɔn bóe bə́ bə̄bə̄dán bɔ́ á bītúl.